חלוקה מנהלית של צרפת

השלטון המקומי בצרפת פועל במספר רמות. החלוקה הגדולה ביותר של המדינה היא לחבלים והקטנה ביותר היא לקומונות. החלוקה כוללת גם את צרפת המטרופולינית (שטחה של צרפת הנמצא על אדמת אירופה והאיים הקרובים אליה) וגם את המושבות שלה מעבר לים. כל האזרחים בכל הטריטוריות הצרפתיות, מבלי קשר להגדרתן, יכולים להצביע בבחירות.

צרפת המטרופוליטנית 
 צרפת המטרופולינית מחולקת ל-13 חבלים (régions) (קורסיקה לא מוגדרת כחבל רשמי אלא כ"קולקטיב טריטוריאלי" (ר' בהמשך), אולם בדיבור היומיומי עדיין מתייחסים אליה כחבל).
 החבלים מחולקים ל-96 מחוזות (départements).
 המחוזות מחולקים ל-329 נפות (arrondissements).
 הנפות מחולקות ל-3,879 קנטונים.
 הקנטונים מחולקים ל-36,569 קומונות (חלק מהקומונות הגדולות יותר נמצאות במספר קנטונים).
 שלוש קומונות (פריז, מרסיי וליון) מחולקות שוב ל-45 רבעים מוניציפליים בשל גודלן.
 ישנן 2,573 "קומונות משותפות" המקבצות בתוכן 33,327 מהקומונות בצרפת.

מושבות מעבר לים 

 גוואדלופ, גיאנה הצרפתית, מרטיניק, ראוניון ומיוט נחשבים לחבלים מעבר לים ויש להם סטטוס זהה לזה של החבלים בצרפת המטרופוליטנית (כמו שהוואי במעמד זהה לשאר מדינות ארצות הברית). חבלים אלו מסווגים גם כמחוזות מעבר לים וגם להם יש את אותו הסטטוס של המחוזות בצרפת היבשתית. גוואדלופ, גיאנה הצרפתית, מרטיניק וראוניון הוגדרו כחבלים מעבר לים בשנת 1946 ואליהם הצטרפה מיוט ב-2011.
 ארבעת החבלים/מחוזות מעבר לים מחולקים ל-12 רבעים (במיוט אין רבעים).
 הרבעים מחולקים ל-172 קנטונים.
 הקנטונים מחולקים ל-129 קומונות.
 ישנן 15 "קומונות משותפות" המקבצות בתוכן 87 מהקומונות בחבלים מעבר לים.
 פולינזיה הצרפתית, סן ברתלמי, ואליס ופוטונה, סן-פייר ומיקלון סן מרטן, נקראים קולקטיבים מעבר לים ויש להם ספר חוקים משלהם.
 פולינזיה הצרפתית מחולקת לחמישה אזורים של שלטון מקומי, ואלו מחולקים ל-48 קומונות.
 סן ברתלמי הוא קולקטיב שנוצר ב-22 בפברואר 2007. לפני כן הוא נחשב לקומונה בתוך חבל גוואדלופ. האי הוא אחד משלוש טריטוריות צרפתיות מיושבות ללא מבנה רבעים, קנטונים וקומונות.
 סן מרטן הוא קולקטיב שנוצר ב-2007. לפני כן הוא נחשב לקומונה בתוך גוואדלופ. האי הוא אחד משלוש הטריטוריות ללא מבנה רבעים, קנטונים וקומונות.
 סן-פייר ומיקלון בעלי אותו הסטטוס של קורסיקה (קולקטיב טריטוריאלי). מחולקים לשתי קומונות.
 ואליס ופוטונה מחולקים לשלושה מחוזות התואמים את הממלכות המסורתיות באיים כאשר על כל מחוז שולט המלך המסורתי (שלושת המלכים באיים הם המלכים היחידים המוכרים ברפובליקה הצרפתית). האיים הם אחד משלוש הטריטוריות ללא מבנה רבעים, קנטונים וקומונות.
 קלדוניה החדשה נחשבת ל"קולקטיב מיוחד" (collectivité sui generis) ויש לה סטטוס ייחודי ברפובליקה הצרפתית, בין קולקטיב טריטוריאלי למדינה ריבונית. משאל עם המתוכנן לשנת 2018 אמור לקבוע את עתיד האיים.
 האיים מחולקים לשלושה מחוזות.
 המחוזות מחולקים ל-33 קומונות.
 ארץ אדלי ועוד מספר איים הנמצאים באנטארקטיקה ובאוקיינוס ההודי נקראים ביחד הארצות הדרומיות והאנטארקטיות של צרפת ונחשבים ל"טריטוריה מעבר לים". אין בהם שום אוכלוסייה קבועה או קומונות.
 האי קליפרטון הוא אטול ממערב למקסיקו ללא אוכלוסייה ומנוהל ישירות על ידי הממשל בצרפת.

קולקטיב טריטוריאלי 
אזורים אדמיניסטרטיביים צרפתיים בעלי חופש שלטון מוגבל וממשל נבחר נקראים קולקטיבים טריטוריאליים. בכינוי הזה נקראים חבלים, מחוזות, קומונות, קולקטיבים מעבר לים וכן קורסיקה. כל הקולקטיבים מיוצגים בסנאט הצרפתי.

חלוקה למחוזות לפי חבלים

ראו גם 
 חבלי צרפת
 מחוזות צרפת
 הקנטונים של צרפת

קישורים חיצוניים